छिंदवाड़ा. शिक्षक सम्मान समारोह समिति के तत्वावधान में रविवार को शहर के भारत भारती विद्यालय के ऑडीटोरियम हॉल में शिक्षक सम्मान समारोह आयोजित किया गया। विधायक चौधरी चंद्रभान सिंह के नेतृत्व में आयोजित समारोह में राष्ट्रपति, राज्यपाल पुरस्कार प्राप्त एवं छिंदवाड़ा विकासखंड के समस्त शासकीय, अशासकीय स्कूल एवं कॉलेज के शिक्षक, दिव्यांगजन शिक्षक, सेवानिवृत्त शिक्षक सहित सभी संस्थाओं के लगभग छह हजार शिक्षकों का सम्मान किया गया। समारोह में सर्वप्रथम सरस्वती वंदना का गायन सागर बैस, भारत भारती विद्यालय के विद्यार्थियों ने गणेश वंदना एवं गुरु वंदना की प्रस्तुति दी। अतिथियों ने डॉ. सर्वपल्ली राधाकृष्णन के चित्र पर माल्र्यापण एवं दीप प्रज्जवलन कर समारोह का शुभारंभ किया। इस दौरान पूर्व प्रधानमंत्री अटल बिहारी वाजपेयी को श्रद्धा सुमन अर्पित किए गए। समारोह में विधायक ने शिक्षकों को तिलक लगाकर पुष्प वर्षा के पश्चात शाल, श्रीफल एवं सम्मान-पत्र से सम्मानित किया। कार्यक्रम की अध्यक्षता कर रहे डीआइजी डॉ. जीके पाठक ने विधायक सहित आयोजन समिति को बधाई दी। कहा कि आप लोगों के माध्यम से गुरु-शिष्य के सम्मान की परम्परा आज भी छिंदवाड़ा में कायम है। इस अवसर पर मुख्य अतिथि पुलिस अधीक्षक अतुल सिंह ने आयोजन की प्रशंसा की। कार्यक्रम के विशिष्ट अतिथि राष्ट्रीय स्वयंसेवक संघ के विभाग प्रचारक राघवेन्द्र ने कहा कि आपका मार्गदर्शन समाज के हर व्यक्ति के लिए पथ प्रदर्शक की भूमिका में होता है। कार्यक्रम को आरके अग्रवाल, जयदेव जैन, आरके पांडे, रमेश मिगलानी सहित समस्त शिक्षाविदें ने सम्बोधित किया। विधायक चौधरी चन्द्रभान सिंह ने कहा कि सभागार में उपस्थित प्रत्येक शिक्षक का सम्मान करते हुए मैं अभिभूत हूं। संचालन राष्ट्रपति पुरस्कार प्राप्त शिक्षक विनोद तिवारी ने किया। आभार प्रदर्शन नगर निगम अध्यक्ष धर्मेन्द्र मिगलानी व अरुण शर्मा ने किया। कार्यक्रम में नगर निगम के पार्षदों, कर्मचारी, अशासकीय शाला संघ के पदाधिकारियों एवं सदस्य जनप्रतिनिधि चौधरी तारा सिंह, दिवाकर सदारंग, योगेश सदारंग, किशोर मिगलानी, त्रितेश बारसकर सहित समस्त आयोजन मंडल में सहयोग प्रदान किया। इस अवसर पर इनसाइड सोसायटी स्मारिका का विमोचन भी किया गया। कार्यक्रम में महापौर कांता योगेश सदारंग, रमेश मिगलानी, डॉ.कामना वर्मा, पूर्व प्राचार्य आरके पांडे, आरके अग्रवाल, डॉ. यूके जैन, दौलत सिंह ठाकुर, अंबिका तुलस्यान, एसडीए तिवारी, जयशंकर शुक्ल सहित अन्य गणमान्य मौजूद रहे।